Document ID: 31999R1547

KOMISSION ASETUS (EY) N:o 1547/1999,
annettu 12 päivänä heinäkuuta 1999,
neuvoston asetuksen (ETY) N:o 259/93 mukaisista tiettyihin OECD:n päätöksen C(92) 39 (lopullinen) soveltumisalaan kuulumattomiin maihin suuntautuvien tiettyjen jätelajien siirtojen valvontamenettelyistä
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon Euroopan yhteisössä, Euroopan yhteisöön ja Euroopan yhteisöstä tapahtuvien jätteiden siirtojen valvonnasta ja tarkastamisesta 1 päivänä helmikuuta 1993 annetun neuvoston asetuksen (ETY) N:o 259/93(1), sellaisena kuin se on viimeksi muutettuna asetuksella (EY) N:o 2408/98(2), ja erityisesti sen 17 artiklan 3 kohdan,
kuultuaan vastaanottajamaita, joita asia koskee,
sekä katsoo, että
1) asetuksen (ETY) N:o 259/93 1 artiklan 3 kohdan a alakohdan mukaisesti asetuksen soveltamisalaan eivät kuulu sellaisten jätteiden siirrot, jotka on tarkoitettu ainoastaan hyödynnettäviksi ja jotka sisältyvät kyseisen asetuksen liitteeseen II, sellaisena kuin liite on muutettuna komission päätöksellä 98/368/EY(3), lukuun ottamatta muun muassa 17 artiklan 1, 2 ja 3 kohdan säännöksiä,
2) komissio on antanut asetuksen (ETY) N:o 259/93 17 artiklan 1 kohdan mukaisesti jokaiselle maalle, johon hyödynnettävien jätteiden maan rajan ylittävien siirtojen valvonnasta 30 päivänä maaliskuuta 1992 tehtyä OECD:n neuvoston päätöstä C(92) 39 (lopullinen) ei sovelleta, tiedoksi kyseisen asetuksen liitteessä II olevan luettelon jätteistä; komissio on pyytänyt vahvistusta, ettei näitä jätteitä valvota vastaanottajamaassa tai pyytänyt maata ilmoittamaan, pitäisikö näihin jätteisiin soveltaa asetuksen liitteen III tai IV valvontamenettelyjä tai asetuksen 15 artiklassa säädettyä menettelyä,
3) tietyt maat olivat ilmoittaneet, että näihin jätteisiin pitäisi soveltaa jotakin näistä valvontamenettelyistä; komissio teki asetuksen (ETY) N:o 259/93 17 artiklan 3 kohdan säännösten nojalla neuvoston asetuksessa (ETY) N:o 259/93 säädetyn valvontamenettelyn määrittämisestä tiettyjen jätteiden siirtojen osalta tiettyihin taloudellisen yhteistyön ja kehityksen järjestöön (OECD) kuulumattomiin maihin 20 päivänä heinäkuuta 1994 tehdyn päätöksen 94/575/EY(4),
4) eräät OECD-maat eivät edelleenkään sovella OECD:n päätöstä C(92) 39 (lopullinen), mutta ne saattavat aloittaa sen soveltamisen tulevaisuudessa,
5) tietyt kolmannet maat ovat myös ilmoittaneet, että jotakin asetuksessa (ETY) N:o 259/93 säädetyistä valvontamenettelyistä olisi sovellettava,
6) komissio on antanut näiden kolmansien maiden pyynnöt tiedoksi komitealle, joka on perustettu jätteistä 15 päivänä heinäkuuta 1975 annetun neuvoston direktiivin 75/442/ETY(5), sellaisena kuin se on viimeksi muutettuna komission päätöksellä 96/350/EY(6), 18 artiklan nojalla,
7) asetuksen (ETY) N:o 259/93 17 artiklan 3 kohdan mukaisesti näiden jätteiden vientiä kyseiseen maahan on valvottava, kun näitä jätteitä valvotaan vastaanottajamaassa tai tämän maan pyynnöstä,
8) on aiheellista koota yhteen yhdeksi ajanmukaiseksi tekstiksi nämä edellä mainittuja maita koskevat vientijärjestelyt ja selkeyden ja oikeusvarmuuden vuoksi luetella ne jäteluokat, joihin ei sovelleta valvontamenettelyjä; päätös 94/575/EY olisi tämän vuoksi kumottava, ja
9) AKT-valtioihin suuntautuvien siirtojen osalta Loméssa 15 päivänä joulukuuta 1989 allekirjoitetun neljännen AKT-EY-yleissopimuksen(7) 39 artiklassa kielletään vaarallisten jätteiden maan rajan ylittävien siirtojen ja käsittelyn valvontaa koskevan Baselin yleissopimuksen, joka tehtiin yhteisön puolesta neuvoston päätöksellä 93/98/ETY(8), liitteissä I ja II lueteltujen vaarallisten jätteiden vienti kyseisiin maihin; eräät tällaiset jätteet mainitaan asetuksen (ETY) N:o 259/93 liitteessä II; näin ollen yhteisön kansainvälisten velvoitteiden noudattamiseksi on tehtävä selväksi, että tällaisten jätteiden siirto AKT-maihin on kiellettyä,
ON ANTANUT TÄMÄN ASETUKSEN:
1 artikla
1. Asetuksen (ETY) N:o 259/93 liitteessä III lueteltujen jätteisiin sovellettavaa valvontamenettelyä sovelletaan tämän asetuksen liitteessä A lueteltuihin maihin suuntautuvaan vientiin asetuksen (ETY) N:o 259/93 liitteessä II lueteltujen niiden jätteiden osalta, jotka myös mainitaan liitteessä A.
2. Asetuksen (ETY) N:o 259/93 liitteessä IV lueteltuihin jätteisiin sovellettavaa valvontamenettelyä sovelletaan tämän asetuksen liitteessä B lueteltuihin maihin suuntautuvaan vientiin asetuksen (ETY) N:o 259/93 liitteessä II lueteltujen niiden jätteiden osalta, jotka myös mainitaan liitteessä B.
3. Asetuksen (ETY) N:o 259/93 15 artiklassa säädettyä valvontamenettelyä sovelletaan tämän asetuksen liitteessä C lueteltuihin maihin suuntautuvaan vientiin asetuksen (ETY) N:o 259/93 liitteessä II lueteltujen niiden jätteiden osalta, jotka myös mainitaan liitteessä C.
4. Tämän asetuksen liitteessä D lueteltuihin maihin suuntautuvaan vientiin ei sovelleta mitään valvontamenettelyä niiden asetuksen (ETY) N:o 259/93 liitteessä II lueteltujen jätteiden osalta, jotka myös mainitaan liitteessä D, sanotun kuitenkaan rajoittamatta asetuksen (ETY) N:o 259/93 1 artiklan 3 kohdan b-e alakohdan ja 11 artiklan soveltamista.
5. Kun sellainen liitteessä A, B ja/tai C lueteltu OECD-maa, joka ei kuulu OECD:n päätöksen C(92) 39 (lopullinen) soveltamisalaan, panee täytäntöön kyseisen OECD:n päätöksen, tätä asetusta ei enää sovelleta kyseiseen maahan.
2 artikla
Edellä 1 artiklan säännökset eivät rajoita niitä AKT-maihin suuntautuvia jätteiden kuljetuksia koskevia kieltoja, jotka asetetaan neljännessä AKT-EY-yleissopimuksessa.
3 artikla
Kumotaan päätös 94/575/EY.
4 artikla
Tämä asetus tulee voimaan kolmantenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 12 päivänä heinäkuuta 1999.

Labels: 3
5
20